als_Latn dik_Latn sag_Latn
Disa konsiderata për këtë fushatë zgjedhorePostuar më: 23 June 2017 09:30
Kjo fushatë do të mbahet mend si e vetmja fushatë e cila u zhvillua brenda parametrave normale të një fushate elektorale. Pavarësisht “klithmave” të LSI, e cila duhet mirëkuptuar në këtë fushatë për shkak të rolit të ri që duhet të luajë në raport me synimet që i ka vendosur vetes qoftë si forcë e parë, ose të paktën ruajtjen e pozicionit të kingmakerit edhe në këto zgjedhje. Çdo aspekt tjetër është futur në normalitet. Po rendis disa risi të kësaj fushate.
Së pari, ndryshe nga zgjedhjet e mëparshme kësaj radhe kemi shpëtuar nga dhuna vizuale apo estetike e banderolave, flamujve, posterave të vendosura kuturu dhe në kundërshtim me ligjin zgjedhor. Aq sa të krijohej përshtypja se kemi të bëjmë me një garë objektesh apo njerëzish. Të paktën në këto zgjedhje nuk e kemi këtë siklet.
Së dyti, kemi renë rehat nga pikëpamja e dhunës akustike të shkaktuar nga klithmat, fyerjet, etiketimet dhe ngarkesë negative ndërmjet liderëve kryesorë në takime mitingje apo takimet e tipit twon hall. Në këto zgjedhje përveç liderit de facto të LSI, të tjerët kanë zgjedhur një stil dhe taktikë tjetër për të komunikuar me zgjedhësit. Lideri Rama është fokusuar te batuta, gjestet dhe veshjet sportive, duke e shndërruar fushatën në një ngjarje me natyrë zbavitje argëtimi dhe show. Ndërsa lideri Basha dhe Blushi kanë preferuar të komunikojnë më shumë me programe duke u ndalur në zgjidhje që duan njerëzit të dëgjojnë pavarësisht mundësisë dhe specifikave që ka vendi për politika të tilla. Basha lëviz nga teza liberale me qendër tregun në ato socialdemokrate me fokus drejtësinë sociale. Ndërsa Blushi me premtime lëviz nga qendra e majtë drejtë të majtës ekstreme. Po ashtu, Idrizi brenda identiteti lokal çamë ka pasuruar çështjet duke ofruar një qasje të re patriotike e shoqëruar edhe me disa masa modeste ekonomike. Ndërsa Bojaxhiu qëndron brenda natyrës së një force kundër establishment duke e komunikuar programin e saj dhe akuzën nëpërmjet një praktike të të bërit fushatë ala britanike. E gjitha kjo krijon një mozaik stilesh, doktrinash dhe taktikat elektorale që i mundësojnë më shumë elektoratit të dëgjojë, të kuptojë dhe të argëtohet tek e fundit.
Së treti, kjo fushatë do të mbahet mend për mbajtjen e administratës publike larg zgjedhjeve. Përjashto ndonjë tendencë në ndonjë rast për gjueti shtrigash ndaj drejtuesve apo simpatizantëve të LSI, apo në ndonjë rast marrje masash për largim nga puna në kundërshtim me ligjin e nëpunësit civil, të paktën për herë të parë drejtuesit dhe punonjësit e administratës kanë ndjerë dhe parë forcën e zbatimit të ligjit nëse ndonjëri vepron në kundërshtim me ligjin e nëpunësit civil. Një precedent i tillë i hap rrugën instalimit të një tradite të munguar në Shqipëri, atë të mbajtjes jashtë fushate të punonjësve të administratës publike.
Së katërti, kjo fushatë do të mbahet mend për mosshfaqjen apo të lënies së nënkuptuar për moskontestim të mundshëm të procesit zgjedhor mbas zgjedhjeve. Përveç alarmit të rremë që ngre LSI për arsye të kuptuara, të gjithë të tjerët kanë lënë të kuptohet që në këto zgjedhje ka më shumë garanci se në çdo zgjedhje të mëparshme për respektimin e rregullave zgjedhorë.
Së pesti, kjo fushatë do të mbahet mend për një reduktim të konsiderueshëm krahasuar me zgjedhjet e tjera në drejtim të transmetimit të spoteve publicitare politike. Ligji i miratuar së fundmi për transmetimin pa pagesë të spoteve publicitare politike, duke marrë televizionet si kompensim zbritjeje në taksa, përbën një mënyrë për të prishur një mekanizëm që e vinte opozitën sidomos partitë e vogla në kushte të pabarabarta në garë që në nisje të fushatës elektorale.
Së fundmi, lista e votuesve e dalë nga regjistri themeltar i gjendjes civile në këto zgjedhje është atakuar me pak se çdo palë zgjedhje. Loja me ndryshimet e vendbanimeve për llogari elektorale apo mosdorëzimi në kohë i listave me prapavijë politike në këto zgjedhje janë konstatuar në shumë pak raste krahasuar me zgjedhjet e mëparshme. Gjë që lë të kuptohet që administrata lokale është më pak e përdorur për llogari të qeverisë qendrore, duke vendosur një praktikë të mirë administrative në këto zgjedhje.
als_Latn als_Latn als_Latn als_Latn als_Latn als_Latn als_Latn als_Latn